Eigendur útgerðarfyrirtækisins Runólfs Hallfreðssonar ehf. á Akranesi hafa ráðist í að endurnýja Bjarna Ólafsson AK 70 . Það gera þeir með því að selja gamla skipið til Rússlands og kaupa í staðinn nýlegra skip , norska uppsjávarveiðiskipið Fiskeskjer frá útgerðarfyrirtækinu Strand-Rederi í Álasundi . Fiskeskjer er nú á kolmunnaveiðum sunnan við Færeyjar og hluti áhafnar Bjarna Ólafssonar er þar um borð . Áætlað er að nýr Bjarni Ólafsson AK verði kominn til heimahafnar á Akranesi fyrir sjómannadag . „ Skipið er eins og nýtt og fullkomið veiðiskip og kemur frá einni bestu útgerðinni í Noregi . Það er með 7500 hestafla vél og er mjög gott sjóskip , “ segir Runólfur Runólfsson annar skipstjóra á Bjarna Ólafssyni í samtali við Skessuhorn . Fiskeskjer var smíðaður í Noregi 1999 eins og Bjarni Ólafsson , sem er 21 ári eldra skip , en var keyptur 20 ára gamall til Akraness árið 1998 . Gamli Bjarni Ólafsson er því kominn hátt á fertugsaldurinn . Nýja skipið er tæpum sex metrum styttra en það eldra eða 67,40 metra að lengd en um einum og hálfum metri breiðara , 13 metra breitt . Í áhöfn nýja skipsins verða aðeins færri í hverri veiðiferð , einum eða tveimur færri , en engar mannabreytingar verða þó í mannahaldi að sögn forsvarsmanna útgerðar skipsins , Runólfs Hallfreðssonar ehf . Bræðurnir Gísli og Runólfur Runólfsson eru skipstjórar en móðir þeirra Ragnheiður Gísladóttir er framkvæmdastjóri fyrirtækisins . Útgerð Bjarna Ólafssonar og skipið hefur reynst traust um tíðina og flestir skipverjarnir verið um borð í 15 - 35 ár . Fjölskylda Runólfs Hallfreðssonar á 62% í fyrirtækinu og Síldarvinnslan á Neskaupstað 38% .